**Kā izstrādāt un iesniegt tipveida atkritumu konteineru novietnes būvniecības ieceres dokumentāciju:**

Persona, kura vēlas ierosināt būvniecību un atbilst Būvniecības likuma prasībām kā būvniecības ierosinātājs, kā arī ir izvēlējusies izmantot kādu no piedāvātajiem tipveida projektiem un nevēlas veikt arhitektūras risinājumos izmaiņas, veic sekojošas darbības:

1. lejupielādējiet skaidrojošā apraksta veidlapu un izvēlētās tipveida atkritumu konteineru novietnes projekta grafiskos materiālus. Izvēlieties vienu piedāvātajiem no krāsu pases variantiem.
2. aizpildiet skaidrojošā apraksta veidlapu;
3. sagatavojiet dokumentu, kas apliecina tiesības ierosināt būvniecību (ja attiecīgā informācija nav pieejama valsts informācijas sistēmās) un saskaņojumus ar trešajām personām (ja šo personu tiesības tiek skartas). Kopīpašuma gadījumā sagatavojiet kopīpašnieku sapulces balsojuma protokolu, kurā ir norādīta piekrišana atkritumu konteineru novietnes būvniecības ierosināšanai (100% īpašnieku saskaņojums);
4. sagatavojiet situācijas plānu atbilstošā vizuāli uztveramā mērogā (M 1:250 vai M 1:500). Situācijas plānu sagatavo digitāli, veicot sekojošas darbības:
	* situācijas plānu izstrādā uz Būvju situācijas plāna, kas jāpieprasa Rīgas valstspilsētas pašvaldības Pilsētas attīstības departamentā. Pakalpojuma izmaksas EUR 32.00. Pakalpojumu var pieprasīt šeit: <https://www.riga.lv/lv/pakalpojumi/buvju-situacijas-plana-izsniegsana>
	* situācijas plānā grafiski norāda ēkas novietojumu zemes gabalā, tās ārējos izmērus, attālumu līdz zemesgabala robežai un attālumu līdz tuvākās dzīvojamās ēkas fasādei ar logiem (ja attiecināms).
	* situācijas plānā attēlotajam ēkas novietojumam zemesgabalā ir jāatbilst spēkā esošajiem būvnormatīviem un pašvaldības saistošajiem noteikumiem. Vadlīnijas atkritumu konteineru novietnes izvietojumam zemesgabalā pieejamas šeit: <https://www.rdpad.lv/wp-content/uploads/2023/11/Atkritumu-konteineru-novietnu-izvietosanas-vadlinijas.pdf>
5. Skaidrojošā apraksta veidlapa, izvēlētās tipveida atkritumu konteineru novietnes projekta grafiskie materiāli, kopīpašnieku sapulces protokols (kopīpašuma gadījumā) un ēkas situācijas plāns jāiesniedz Rīgas valstspilsētas pašvaldības Pilsētas attīstības departamentam, izmantojot Būvniecības informācijas sistēmu BIS <https://bis.gov.lv/lv>;
6. Pieslēdzoties BIS, svarīgi izvēlēties atbilstošo profilu, ar ko vēlaties darboties BIS sistēmā – kā fiziska persona (ja esat būvniecības ierosinātājs vai būvniecības ierosinātājs ir pilnvarojis Jūs kā fizisku personu) vai kā juridiskas personas pārstāvis (ja juridiska persona Jūs ir pilnvarojusi BIS sistēmā pārstāvēt būvniecības ierosinātāju). Plašāka informācija par pilnvaru izveidošanu pieejama šeit: <https://bis.gov.lv/bisp/lv/help/definicijas-akronimi-saisinajumi>
7. Kad esat pieslēdzies BIS sistēmai no atbilstoša profila, zem sadaļas “Būvniecība” izvēlieties “Gribu būvēt”;
8. Izvēlieties būvniecības ieceres dokumentācijas veidu “Paskaidrojuma raksts ēkai (iesniegums)”;
9. Nākamajos soļos norādiet vispārīgu informāciju par plānoto būvniecību:
	* Norādiet Būvniecības objekta nosaukumu (atbilstoši Skaidrojošā apraksta veidlapā norādītajam);
	* Norādiet informāciju par būvniecības ierosinātāju/iem un pievienojiet to sarakstam;
	* Aizpildiet ziņas par būvi, atbilstoši Skaidrojošā apraksta veidlapā norādītajai informācijai un pievienojiet to sarakstam. Ja nepieciešams, šajā šķirklī varat pievienot būvniecības tiesības apliecinošus dokumentus, ja šīs tiesības nav reģistrētas zemesgrāmatā.
	* Aizpildiet ziņas par zemes gabalu un pievienojiet tās sarakstam;
	* Norādiet iesaistītās personas. Kā būvniecības ieceres izstrādātājs ir jānorāda būvniecības ierosinātājs. Kā būvdarbu veicējs var tikt norādīts būvniecības ierosinātājs, ja būvniecības ierosinātājs ir fiziska persona vai būvkomersants, ja būvniecības ierosinātājs ir juridiska persona.
	* Pie “Papildus informācijas” norādiet būvniecības finansējuma avotu: privātie līdzekļi (ja būvniecība tiks veikta par būvniecības ierosinātāja līdzekļiem) un publisko tiesību juridiskās personas līdzekļi (ja būvniecībai tiek piesaistīts līdzfinansējums no Rīgas valstspilsētas pašvaldības);
	* Iesnieguma sadaļā “Dokumentācijas daļas”, izvēlieties “Pievienot būvprojektu”. Sistēma automātiski Jūs novirzīs uz atsevišķu škirkli, kurā varēsiet izveidot būvprojekta daļas un augšuplādēt būvprojekta risinājumus. Lai izveidotu būvprojektu, jāveic sekojošas darbības:
		1. Norādiet būvprojekta vadītāju – būvniecības ierosinātāju;
		2. Izvēlieties “Izveidot sadaļas”, no sagataves izvēlieties “paskaidrojuma raksta ieceres dokumentācija” un saglabājiet savu izvēli;
		3. Zem sadaļas “Paskaidrojuma raksta pielikumi” Pievienojiet projekta lapas. Lapu nosaukumā norādiet sagatavotās dokumentācijas nosaukumus (Situācijas plāns / Vizuālais risinājums / Grafiskie materiāli / Skaidrojošs apraksts). Katrā lapā augšuplādējiet dokumentācijas datni. Vizuālā risinājuma lapai atzīmējiet “vizuālais risinājums”. Katrai lapai norādiet revīzijas numuru.
		4. Kad pievienotas visas lapas, spiediet “apstiprināt”, lai kā būvniecības ieceres izstrādātājs apstiprinātu paskaidrojuma raksta pielikumu dokumentāciju.
	* Atgriezieties šķirklī “Dokumenti” un tālāk – “Paskaidrojuma raksts ēkai (iesniegums)” . Sadaļā “Dokumentācijas daļas” izvēlieties “Atzīmēt visas daļas”, lai iesniegumam pievienotu visas paskaidrojuma raksta pielikumu lapas.
	* Sadaļā “Atbildīgā iestāde”, pārliecinieties, ka norādīts “Rīgas valstspilsētas pašvaldības Pilsētas attīstības departaments”. Ja vēlaties vienlaicīgi ar būvprojekta ieceres dokumentācijas saskaņojumu saņemt arī būvatļauju, tad atzīmējiet “Vēlos saņemt atzīmi par būvdarbu uzsākšanas nosacījumu izpildi”.
	* Ja būvniecības iecere skar trešo pušu tiesības un ir nepieciešams to saskaņojums, to ir iespējams pieprasīt, izmantojot BIS sistēmu, un sadaļā “Trešo pušu saskaņojumi” pievienot šos saskaņojumus.
	* Ja iepriekš atzīmējāt, ka vēlaties saņemt atzīmi par būvdarbu uzsākšanas nosacījumu izpildi, iesniegumā tiks atvērta sadaļa “plānotie atkritumi”. Norādiet prasīto informāciju par būvniecības procesā radītajiem atkritumiem vai atzīmējiet, ka būvprojektā nav plānoto atkritumu.
	* Sadaļā “Līgumi” norādiet informāciju par noslēgto līgumu ar būvdarbu veicēju vai, ja būvdarbi tiks veikti pašu spēkiem, tad kā būvdarbu veicēju atzīmējiet būvniecības ierosinātāju. Obligāti jānorāda būvdarbu līguma summa.
	* Lai uzsāktu būvdarbus, tos nepieciešams apdrošināt. Ja būvdarbu veicējs ir būvkomersants, sadaļā “apdrošināšana” jānorāda informācija par spēkā esošu būvdarbu veicēja apdrošināšanas polisi, kā arī jānorāda informācija par atbildīgajiem būvspeciālistiem. Šajā gadījumā jānorāda atbildīgais būvdarbu vadītājs, kā arī jāiesniedz atbildīgā būvdarbu vadītāja vispārējā civiltiesiskās atbildības apdrošināšanas polise. Ja būvniecības ierosinātājs kā fiziska persona pats veiks būvdarbus, tad būvniecības ierosinātājam ir jāiegādājas civiltiesiskās apdrošināšanas polise uz plānotajiem būvdarbiem;
	* Kad visi dokumenti un nepieciešamā informācija ir ievadīta sistēmā, iesniegumu var nodot saskaņošanai ar iesaistītajām pusēm un tālāk sistēmā iesniegt atbildīgajai iestādei.
10. Rīgas valstspilsētas pašvaldības Pilsētas attīstības departaments izskatīs BIS iesniegto dokumentāciju un izsniegs lēmumu par paskaidrojuma raksta ēkai akceptēšanu un būvdarbu uzsākšanas nosacījumu izpildi. Ēkas būvdarbus var uzsākt pēc šī lēmuma saņemšanas.
11. Būvniecības lietas dokumentācijai, kā arī aktuālajam saskaņošanas procesam var sekot līdzi BIS. Pieslēdzoties sistēmai, sadaļā “Būvniecība” izvēlieties “Būvniecības lietas” un nākamajā solī —“Būvniecības ierosinātāja lietas”. Visus būvniecības lietas dokumentus ir iespējams apskatīt, uzklikšķinot uz mapītes ikonas pie atbilstošās būvniecības lietas.

**Kā tipveida atkritumu konteineru novietni nodot ekspluatācijā:**

Kad ēkas būvdarbi ir pabeigti atbilstoši saskaņotajai būvniecības ieceres dokumentācijai, persona, kura ierosinājusi būvniecību, BIS veic sekojošas darbības:

1. Pieslēdzieties BIS, sadaļā “Būvniecība” izvēlieties “Būvniecības lietas” un nākamajā solī “Būvniecības ierosinātāja lietas”. Izvēlieties atbilstošo būvniecības lietu un atveriet to, uzklikšķinot uz mapītes ikonas.
2. Izvēlnē zem būvniecības lietas nosaukuma un BIS lietas numura izvēlieties “Dokumenti”.
3. Izvēlieties “Jauns dokuments” un izveidojiet jaunu dokumentu “Būvdarbu pabeigšana ar atzīmi paskaidrojuma rakstā vai apliecinājuma kartē”.
4. Aizpildiet pieprasīto informāciju un pievienojiet iesniegumam sertificēta mērnieka sagatavotu ēkas izpildshēmu, kas reģistrēta Rīgas valstspilsētas pašvaldības Pilsētas attīstības departamentā.
5. Iesniedziet iesniegumu BIS sistēmā Rīgas valstspilsētas pašvaldības Pilsētas attīstības departamentam.